
PËR MBYLLJEN E VEPRIMTARISË SË INSTITUCIONIT ARSIMOR PARAUNIVERSITAR PUBLIK, GJIMNAZI “SHABAN DEMIRAJ”, VLORË

Në mbështetje të nenit 102, të Kushtetutës së Republikës së Shqipërisë, të pikës 1, të nenit 41, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, të pikës 4, të kreut I/B, të vendimit nr. 662, datë 8.10.2014, të Këshillit të Ministrave, “Për përcaktimin e kritereve dhe procedurave për hapjen dhe për mbylljen e institucioneve parauniversitare publike” të ndryshuar, dhe urdhrit nr. 609, datë 20.12.2024, të ministrit të Arsimit dhe Sportit, “Për delegimin e kompetencave dhe caktimin e detyrave të zëvendësministrit të Arsimit dhe Sportit, znj. Orjana Osmani”,

URDHËROJ:

1. Mbylljen e veprimtarisë së institucionit arsimor parauniversitar publik, Gjimnazi “Shaban Demiraj”, Vlorë.
2. Institucioni arsimor parauniversitar publik, Gjimnazi “Shaban Demiraj”, Vlorë, ka për detyrë:
a) të vendosë në dispozicion të Zyrës Vendore të Arsimit Parauniversitar Vlorë–Himarë, çdo informacion të kërkuar deri në plotësimin dhe mbylljen e të gjitha kërkesave të parashikuara në këtë urdhër;
b) të dorëzojë në Zyrën Vendore të Arsimit Parauniversitar Vlorë–Himarë, të gjithë dokumentacionin lidhur me veprimtarinë e kryer.
3. Zyra Vendore e Arsimit Parauniversitar Vlorë–Himarë, ka për detyrë:
a) të ngrejë grup pune brenda 3 (tri) ditëve nga hyrja në fuqi e këtij urdhri dhe të marrë masat për mbylljen e veprimtarisë së institucionit arsimor parauniversitar publik, Gjimnazi “Shaban Demiraj”, Vlorë;
b) të administrojë të gjithë dokumentacionin lidhur me veprimtarinë mësimore të kryer nga institucioni arsimor parauniversitar publik;
c) të ruajë në arkivin e institucionit dhe më tej të arkivojë sipas ligjit nr. 9154, datë 6.11.2003 “Për arkivat”, i ndryshuar, dokumentacionin e dorëzuar nga institucioni arsimor parauniversitar publik, Gjimnazi “Shaban Demiraj”, Vlorë.
4. Agjencia Kombëtare e Arsimit Parauniversitar dhe Drejtoria Rajonale Arsimore Parauniversitare, Fier, të monitorojnë veprimtarinë e Zyrës Vendore të Arsimit Parauniversitar, Vlorë–Himarë për zbatimin e detyrave, sipas këtij urdhri.
5. Në rast të moszbatimit të detyrimeve, nga institucioni arsimor parauniversitar publik, Gjimnazi “Shaban Demiraj”, Vlorë, të përcaktuara në pikën 2, të këtij urdhri, Zyra Vendore e Arsimit Parauniversitar, Vlorë–Himarë, të marrë të gjitha masat, sipas legjislacionit në fuqi.
6. Ngarkohen për zbatimin e këtij urdhri Sekretari i Përgjithshëm në Ministrinë e Arsimit dhe Sportit, Drejtoria e Përgjithshme Rregullatore për Arsimin dhe Sportin, Agjencia Kombëtare e Arsimit Parauniversitar, Drejtoria Rajonale Arsimore Parauniversitare, Fier, Zyra Vendore e Arsimit Parauniversitar Vlorë–Himarë dhe institucioni arsimor parauniversitar publik, Gjimnazi “Shaban Demiraj”, Vlorë.
Ky urdhër hyn në fuqi menjëherë dhe botohet në Fletoren Zyrtare.

